CELEX: 32020R0186
Language: bg
Date: 2020-02-07 00:00:00
Title: Регламент за изпълнение (ЕС) 2020/186 на Комисията от 7 февруари 2020 година относно класирането на някои стоки в Комбинираната номенклатура

12.2.2020   
               
               
                  BG
               
               
                  Официален вестник на Европейския съюз
               
               
                  L 39/3
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/186 НА КОМИСИЯТА
         от 7 февруари 2020 година
         относно класирането на някои стоки в Комбинираната номенклатура
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
         като има предвид, че:
         
                     (1)
                  
                  
                     С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.
                  
               
                     (2)
                  
                  
                     С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
                  
               
                     (3)
                  
                  
                     В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
                  
               
                     (4)
                  
                  
                     Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Комитета по Митническия кодекс,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
         
         
            Член 2
            Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 7 февруари 2020 година.
            
               
                  За Комисията,
               
               
                  от името на председателя,
               
               Stephen QUEST
               
                  Генерален директор
               
               
                  Генерална дирекция „Данъчно облагане и митнически съюз“
               
            
         
         
            (1)  ОВ L 269, 10.10.2013 г., стр. 1.
         
            (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
      
      
         
            ПРИЛОЖЕНИЕ
            
                        Описание на стоките
                     
                     
                        Класиране (код по КН)
                     
                     
                        Причини
                     
                  
                        1
                     
                     
                        2
                     
                     
                        3
                     
                  
                        Полиакрилови еластомери под формата на бели блокове с приблизителни размери 63 x 40 x 15 cm и съставени от:
                        
                                    —
                                 
                                 
                                    два или три вида акрилатни мономери (етилов акрилат и един или и двата от следните мономери: n-бутилов акрилат и 2-метоксиетилов акрилат,
                                 
                              
                                    —
                                 
                                 
                                    малки количества предварително вулканизирани мономери, съдържащи хлорни, епокси- или карбоксилни групи.
                                 
                              Тези полиакрилови еластомери имат йодно число по-малко от 4.
                     
                     
                        3906 90 90 
                     
                     
                        Класирането се определя от разпоредбите на общи правила 1 и 6 за тълкуване на Комбинираната номенклатура и от текста на кодове по КН 3906, 3906 90  и 3906 90 90 .
                        Йодното число и наличието на предварително вулканизирани мономери показват невъзможност за вулканизация на стоките с помощта на обикновена система със съдържание на сяра.
                        Стоките могат да бъдат вулканизирани със системи, които не съдържат сяра. Отделни видове могат да бъдат вулканизирани със система, съдържаща сапун/сяра, в които сярата има роля на ускорител, а не на вулканизиращ агент. При всяка от двете системи резултатът от вулканизацията е връзка C-О-C.
                        Поради това стоките не попадат в обхвата на определението за синтетичен каучук в забележка 4, буква а) от глава 40, тъй като не могат да бъдат вулканизирани със сяра.
                        Следователно стоките не могат да бъдат класирани в глава 40.
                        Поради това те трябва да бъдат класирани в код по КН 3906 90 90  като други акрилови полимери в първична форма.